SMT ทรุดหนัก! ไตรมาส 2/60 พลิกขาดทุน 230.19 ลบ. หลังรายได้ลดฮวบ-ค่าใช้จ่ายพุ่ง
SMT ทรุดหนัก! ไตรมาส 2/60 พลิกขาดทุน 230.19 ลบ. จากปีก่อนมีกำไร 32.03 ลบ. หลังรายได้ขายสินค้าลดฮวบ-ค่าใช้จ่ายพุ่ง ขณะที่งวด 6 เดือนแรกพลิกขาดทุนมาที่ 191.13 ลบ. จากปีก่อนมีกำไร 69.86 ลบ. 
11 ส.ค. 2560

บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 (รวมบริษัทย่อย) ดังนี้

โดยผลการดำเนินงานในไตรมาส 2/2560 บริษัทพลิกขาดทุน เนื่องจากมีรายได้จากการขายสินค้าและบริการจำนวนรวม 461.9 ล้านบาท ลดลงจากช่วงเดียวกันของปีก่อน 474.0 ล้านบาท หรือลดลงร้อยละ 50.7 โดยส่วนใหญ่เป็นการลดลงของยอดขายในสินค้ากลุ่ม MMA (Hard Disk Drive) เป็นหลัก เนื่องจากการแข่งขันที่สูงขึ้น และความต้องการของตลาดที่ลดลง
ขณะที่บริษัทมีค่าใช้จ่ายทางการเงินประจำไตรมาส 2/2560 จำนวน 15.2 ล้านบาท เพิ่มขึ้นจากช่วงเดียวกันของปีก่อนเป็นจำนวน 5.4 ล้านบาท หรือร้อยละ 55.1 ซึ่งสาเหตุหลักเกิดจากการที่บริษัทมีการออกหุ้นกู้และมีการกู้เงินระยะยาวเพิ่มขึ้นระหว่างปี เพื่อเสริมสร้างสภาพคล่องทางการเงิน
นอกจากนี้ บริษัทมีค่าใช้จ่ายในการขายและบริหารประจำไตรมาส 2/2560 จำนวน 244.9 ล้านบาท เพิ่มขึ้นจากไตรมาส 2/2559 เป็นจำนวน 190 ล้านบาท ซึ่งสาเหตุหลักมาจากลูกหนี้การค้ารายหนึ่งซึ่งไม่มีความสัมพันธ์กับบริษัท กรรมการและผู้บริหาร มีหนี้ค้างชำระเป็นระยะเวลานานกับทางบริษัทจำนวน 222.7 ล้านบาท และเมื่อไตรมาส 4/2559 ทางบริษัทได้ตั้งสำรองลูหนี้รายดังกล่าวไปแล้วร้อยละ 25 ของยอดหนี้ทั้งหมด เป็นมูลค่า 55.6 ล้านบาท
และในไตรมาสนี้บริษัทได้ตั้งสำรองยอดลูกหนี้ที่เหลือของลูกค้ารายดังกล่าวทั้งจำนวน เป็นมูลค่า 167.1 ล้านบาท ตามคำแนะนำของผู้สอบบัญชี